b'\n_START_ARTICLE_\nEnonkosken luostari\n_START_PARAGRAPH_\nEnonkosken luostari on Enonkoskella Ihamaniemen kyl\xc3\xa4ss\xc3\xa4 sijaitseva Suomen ainoa evankelis-luterilainen luostari ja Enonkosken luterilaisen luostariyhteis\xc3\xb6n keskuspaikka. Luostari toimii Ihamaniemen entisess\xc3\xa4 kyl\xc3\xa4koulurakennuksessa. Luostari aloitti toimintansa vuoden 1994 helmikuussa. Luostariyhteis\xc3\xb6\xc3\xa4 synnytt\xc3\xa4m\xc3\xa4ss\xc3\xa4 oli ryhm\xc3\xa4 ajatuksesta innostuneita kuten Helsingin piispa Samuel Lehtonen ja professori Pentti Laasonen sek\xc3\xa4 Loviisan kirkkoherra Veli-Matti Hynninen. _NEWLINE_Luostari toimii Mikkelin hiippakunnan piispan alaisuudessa ja yhteisty\xc3\xb6ss\xc3\xa4 Enonkosken kappeliseurakunnan kanssa. Vuonna 2017 Mikkelin hiippakunta tuli aktiivisesti luostarinyhteis\xc3\xb6n toimintaan mukaan Suomen evankelisluterilaisen luostarin tuki ry:n kautta. Piispa Seppo H\xc3\xa4kkisen aloitteesta kirkolliskokous my\xc3\xb6nsi luostariyhteis\xc3\xb6n k\xc3\xa4ytt\xc3\xb6\xc3\xb6n kolmivuotisen avustuksen retriittitoimintaa ja hengellist\xc3\xa4 ohjausta kehitt\xc3\xa4v\xc3\xa4n papin palkkaukseen. _NEWLINE__NEWLINE_Luostarissa ei ole pitemm\xc3\xa4n aikaa ollut kuin yksi vakituinen asukas,  mutta siell\xc3\xa4 on sen toiminnan aikana asunut talkoolaisia ja kilvoittelijoita eri pituisia aikoja. Luostarista l\xc3\xb6ytyy majoitustiloja 10\xe2\x80\x9312 vieraalle. Luostarissa j\xc3\xa4rjestet\xc3\xa4\xc3\xa4n muun muassa retriittej\xc3\xa4 ja muita hengelliseen el\xc3\xa4m\xc3\xa4\xc3\xa4n liittyvi\xc3\xa4 tapahtumia. Luostarin p\xc3\xa4iv\xc3\xa4 koostuu yhteisist\xc3\xa4 rukoushetkist\xc3\xa4 aamulla, keskip\xc3\xa4iv\xc3\xa4ll\xc3\xa4 ja illalla, yhteisest\xc3\xa4 ty\xc3\xb6skentelyst\xc3\xa4 ja aterioinnista sek\xc3\xa4 yksinololle, luonnossa liikkumiselle ja lukemiselle varatusta ajasta. Puutarhassa viljell\xc3\xa4\xc3\xa4n juureksia ja marjoja. Vanhasta luokkahuoneesta on sisustettu luostarin Pyh\xc3\xa4n Kolminaisuuden kappeli. _NEWLINE_Luostarin piiriss\xc3\xa4 toimivat ymm\xc3\xa4rt\xc3\xa4v\xc3\xa4t toiminnan luostariyhteis\xc3\xb6n k\xc3\xa4sitteen kautta. Nykyaikainen luostariel\xc3\xa4m\xc3\xa4 voi olla v\xc3\xa4liaikaista vet\xc3\xa4ytymist\xc3\xa4 hiljaisuuteen tai osallistumista yhteis\xc3\xb6n toimintaan talkoolaisena. Luostariyhteis\xc3\xb6\xc3\xa4 m\xc3\xa4\xc3\xa4ritt\xc3\xa4\xc3\xa4 hiljaisuus ja yksinkertainen ja vaatimaton el\xc3\xa4m\xc3\xa4ntapa.  Luostarissa ei ole perinteisi\xc3\xa4 s\xc3\xa4\xc3\xa4nt\xc3\xb6j\xc3\xa4, kuten katolisissa ja ortodoksisissa luostareissa, vaan luostarin asukkaat saavat olla naimisissa. Luostarin asukkaan ei tarvitse sitoutua luostariin, koska luterilaisella kirkolla ei ole munkiksi- tai nunnaksivihkimyst\xc3\xa4. Toiminnasta ja kiinteist\xc3\xb6st\xc3\xa4 vastaa tukiyhdistys Suomen evankelisluterilaisen luostarin tuki ry.\n_START_SECTION_\nToiminnan kehitt\xc3\xa4minen\n_START_PARAGRAPH_\nVuonna 2014 luostariyhteis\xc3\xb6 alkoi julkaista p\xc3\xa4ivitt\xc3\xa4isi\xc3\xa4 rukoushetkitekstej\xc3\xa4, joiden jakelukanavaksi kehitettiin yhteisty\xc3\xb6ss\xc3\xa4 It\xc3\xa4-Suomen yliopiston kanssa mobiilisovellus iOS ja Android-k\xc3\xa4ytt\xc3\xb6j\xc3\xa4rjestelm\xc3\xa4n puhelimille. Sosiaalisen median kautta k\xc3\xa4ytt\xc3\xa4jille tarjoutuu mahdollisuus hiljenty\xc3\xa4 hetkeksi omassa arjessa. Luostariyhteis\xc3\xb6n voidaankin katsoa koostuvan sen hengelliseen yhteyteen hakeutuvista rukouskilvoittelijoista riippumatta siit\xc3\xa4 oleskelevatko he luostarissa._NEWLINE_Suomen evankelis-luterilaisen kirkon kirkolliskokous p\xc3\xa4\xc3\xa4tti 9.11. 2017 my\xc3\xb6nt\xc3\xa4\xc3\xa4 luostarin toiminnan kehitt\xc3\xa4miseksi ja hengellisen el\xc3\xa4m\xc3\xa4n kehitt\xc3\xa4miseksi Kuopion ja Mikkelin hiippakunnissa 50 000 vuotuisen apurahan kolmeksi vuodeksi. Tavoitteena on vakiinnuttaa luostarin toiminta tukemaan ihmisten hengellist\xc3\xa4 el\xc3\xa4m\xc3\xa4\xc3\xa4 It\xc3\xa4-Suomessa.'